‘એવી તાલીમ ક્યારેક અમને ભારી પડી જાય પપ્પાજી!’ હરિવલ્લભદાસ બોલતા હતા ત્યારે અલકા આવીને એમની પાછળ ઊભી રહેતી હતી. હરિવલ્લભદાસને એની હાજરીની ખબર નહોતી. એમણે આ કિસ્સો કહ્યો કે તરત પાછળથી અલકાએ ટહૂકો કર્યો. ‘સાચું કહું? આકાશે સાપને પકડ્યો ત્યારે મારો તો જીવ ઊડી ગયો હતો. એના પપ્પા પણ ગભરાઈ ગયા હતા. આ છોકરો આવી ગાંડી હિંમત કરશે એવી અમને તો કલ્પના પણ નહોતી. એણે સાપને પકડીને દૂર ફેંકી દીધોને એ પછી તો ગેટ પરથી સિક્યોરિટીવાળાએ મામલો સંભાળી લીધેલો...’ સસરાની સામે જોઈને એણે મીઠી ફરિયાદ કરી. ‘એ ગાંડિયાને મેં પૂછ્યું કે અલ્યા, તને બીક ના લાગી? તો હસીને કહે કે થોડા દિવસ અગાઉ વાતવાતમાં વિભાકાકાએ એમના બાળપણની વાત કરેલી-એમાં કહેલું કે આપણા બંગલાના કમ્પાઉન્ડમાં એ વખતે તો ખૂબ સાપ નીકળચા હતાને હું પૂંછડી પકડીને એમને ફેંકી દેતો હતો. કાકાની વાત ઉપરથી પ્રેરણા લઈને ભત્રીજાએ પણ પરાક્રમ કરી બતાવ્યું! તમે વિભાકરભાઈને ટકોર કરજો કે બચ્ચાંઓને આવા જોખમી ખેલ ના શીખવાડે..’